
Meg lehet találni a hely szellemét? Mire jó a genius loci? Mi haszna van a történetmesélésnek? – olyan kérdések ezek, amelyekre a választ az Erasmus+ BIP program keretében találtam meg. A hely szelleme és a pedagógia címmel szervezte meg a váci Apor Vilmos Katolikus Főiskola a Blended Intenzív Programot, amely az Erasmus+ keretében valósult meg. A szakmai hét 2025. október 10-én egy online találkozóval kezdődött, majd 2025. október 13–17. között a mobilitás keretében jelenléti tevékenységekkel folytatódott.

A fizikai mobilitási hetet megelőzően dr. Tamáska Máté, az Apor Vilmos Katolikus Főiskola tudományos rektorhelyettese tartott három tematikus egységre bontott előadást. A program keretében az előadó a tapasztalati tudás fontosságára hívta fel a figyelmet, hangsúlyozva, hogy a diák saját történeteit veti össze saját tapasztalataival. A tanulók saját tér-idő tapasztalatuk, valamint a hallott és átélt történetek segítségével tudják megérteni a tananyagot. A gyerek a térben mozogva „utcai tudásra” tesz szert, amelyre a pedagógus a későbbiekben építeni tud. Az iskola épülete is mesél. Az épületekbe vezető hatalmas ajtók, kapuk a „tudás vára” szimbolikát idézik meg, ahol az utcai tudás iskolai tudássá alakulhat. A tér-idő-tanulási folyamatban a legapróbb részletekre is érdemes figyelni, hiszen maga a terem levegőellátottsága és berendezése is jelentősen befolyásolja az eredményeket. A részletek felfedezésével válik érzékelhetővé a genius loci, azaz a hely szelleme. A mobilitás során a váci és martonvásári értékekkel ismerkedhettünk.

Két helyszínen is részt vehettünk a X. Kisgyermeknevelési Konferencián, a Brunszvik Teréz Szakmai Napok keretében. A szakmai előadások mellett meglátogattuk a martonvásári Óvoda Múzeumot, majd a Brunszvik család kastélyát és parkját. A vezetett kertséta rávilágított arra, hogyan elevenedik meg a hely szelleme történeteken keresztül az arborétumban. A kert kialakítása mellett a kastély második világháborúban megélt sötét történeteit is meghallgathattuk.

A következő napok gyakorlatközpontú programjai megmutatták, hogyan válhat a kert oktatási térré, a növények és a természet pedig didaktikai eszközökké. Az alkotás felszabadító ereje mellett a játékos alkotás-tanulás csapatépítő hatását is megtapasztalhattuk. A gazdag programkínálat mellett maradt idő Vác és környékének felfedezésére is. A Duna partját Vác mellett Budapesten és Visegrádon is bejárhattuk. Meglátogattuk a Budai Várnegyedet, a Szent István-terem kiállítását, valamint egy késő esti túrát is bevállalt csapatunk a visegrádi Fellegvárhoz.

Az Erasmus+ BIP programja szerintem többszörösen is elérte célját: csapatunknak alkalma volt jobban megismerni egymás érdeklődési területeit, találkozhattunk a Marosvásárhelyi Kar diákjaival, a váradi, felvidéki és kárpátaljai hallgatók mellett pedig betekintést nyerhettünk a váci főiskolások mindennapjaiba is. A tanulás és felfedezés mellett igazi feltöltődést is jelentett számomra ez a lehetőség, és megmutatta, mit jelent bekapcsolódni az európai kulturális vérkeringésbe.
